Ecuador skop Assange daaroor uit | Netwerk24
Ecuador skop Assange daaroor uit
15 April 2019 13:39
Julian Assange, stigter van WikiLeaks, het die voorwaardes van sy asiel in die Ecuadoriaanse ambassade in Londen herhaaldelik oortree deur 'n spioenasiering van daar af te bedryf.
So het pres. Lenín Moreno van Ecuador aan The Guardian gesê.
Moreno het Assange se asiel opgeskort en hy is verlede week deur die Britse polisie uit die ambassade verwyder en kan nou uitgelewer word aan Amerika waar hy gesoek word vir die bekendmaking van geheime dokumente.
Assange se verhouding met sy gasheer het skipbreuk gely toe Ecuador beweer het hy het persoonlike inligting oor Moreno uitgelek.
Moreno ontken dit dat hy uit weerwraak opgetree het nadat dokumente oor sy familielede uitgelek het. Hy het gesê hy vind die manier waarop Assange die ambassade gebruik het om hom te bemoei met die demokrasie van 'n ander land betreurenswaardig.
"Ecuador beskou enige poging om 'n land te destabiliseer as afkeurenswaardig omdat ons 'n onafhanklike land is en respek het vir die politiek van elke land," het Moreno per e-pos aan The Guardian gesê
"Ons kan nie toelaat dat ons huis, die huis waarvan ons die deur (vir Assange) oopgemaak het, gebruik word as 'n sentrum vir spioenasie nie."
Assange se ondersteuners sê Ecuador het hom op versoek van Amerika verraai, dat die beëindiging van sy asiel onwettig is en dat dit 'n donker dag vir mediavryheid is. – Reuters